b"\n_START_ARTICLE_\nEnya\n_START_SECTION_\nUvod\n_START_PARAGRAPH_\nEnya je pevka in skladateljica, pi\xc5\xa1e pa tudi besedila. Je drugi najbolj uspe\xc5\xa1en irski glasbeni projekt vseh \xc4\x8dasov, takoj za skupino U2, oziroma je najbolj prodajana irska solo pevka. V svoji ve\xc4\x8d kot dvajsetletni karieri je nanizala vrsto uspe\xc5\xa1nic. Ljubitelji glasbe so prepoznali njene izjemne izvajalske kvalitete. \xc5\xa0e posebej jim je bil v\xc5\xa1e\xc4\x8d njen angelsko sanjavi glas, ki zveni spro\xc5\xa1\xc4\x8dujo\xc4\x8de in prijetno. Prodaja njenih albumov se meri v ve\xc4\x8d deset milijonih._NEWLINE_Enya je pribli\xc5\xbeen zapis izgovorjave njenega prvega imena Eithne, kot se ga izgovori v nare\xc4\x8dju njene rojstne pokrajine Donegal. \xc5\xbdelela je postati poznana s svojim lastnim imenom, a se izogniti problemu pri izgovorjavi.\xc2\xa0\xc2\xbbN\xc3\xad\xc2\xab\xc2\xa0v imenu pomeni\xc2\xa0\xc2\xbbh\xc4\x8derka od\xc2\xab\xc2\xa0in\xc2\xa0\xc2\xbbBhraon\xc3\xa1in\xc2\xab\xc2\xa0pomeni Brennan, zato bi lahko njeno ime prevedli kot:\xc2\xa0\xc2\xbbEnya, Brennanova h\xc4\x8derka\xc2\xab._NEWLINE_Enya pripoveduje:\xc2\xa0\xc2\xbbKmalu sem ugotovila, da ljudje te\xc5\xbeko izgovorijo EITHENE, saj je to ime v keltskem nare\xc4\x8dju - irski gel\xc5\xa1\xc4\x8dini in v njej se TH ne izgovarja. Zato sem naredila foneti\xc4\x8dno izgovorjavo svojega imena in ker je tudi drugi del zelo te\xc5\xbeaven za izgovorjavo, sem enostavno postala ENYA. Tako vsakdo, ki izgovori besedo Enya, \xc5\xbee malo zna govoriti v gel\xc5\xa1\xc4\x8dini.\xc2\xab\n_START_SECTION_\nOtro\xc5\xa1tvo in glasbeni razvoj\n_START_PARAGRAPH_\nEnya se je rodila v glasbeni dru\xc5\xbeini kot \xc5\xa1esta od devetih otrok. Njeni stari star\xc5\xa1i so igrali v skupini, ki je prepotovala celotno Irsko, njen o\xc4\x8de je vodil skupino Slieve Foy Band, njena mama pa je igrala v plesni skupini ter kasneje u\xc4\x8dila glasbo v Gweedore Comprehensive School. Enya ima \xc5\xa1tiri sestre in \xc5\xa1tiri brate. Ti so leta 1968 ustanovili skupino An Clann As Dobhar in jo leta 1970 preimenovali v Clannad. Skupina je igrala nekak\xc5\xa1no ina\xc4\x8dico keltskega folka na poseben ambientalen na\xc4\x8din._NEWLINE_Eno leto je Enya \xc5\xa1tudirala klasi\xc4\x8dno glasbo z o\xc4\x8detovimi\xc2\xa0\xc2\xbbO'Cheallaigh\xc2\xab. Leta 1980 je za\xc4\x8dela sodelovati s skupino Clannad, ki so jo takrat sestavljali njena sestra M\xc3\xa1ire (Moya), brata P\xc3\xb3l in Ciar\xc3\xa1n ter strica dvoj\xc4\x8dka Noel in Padraig Duggan. Enya je igrala klaviature ter pela spremljevalni vokal na njihovih albumih Crann \xc3\x9all (1980) in Fuaim (1981), \xc4\x8deprav uradno ni bila nikoli njihov \xc4\x8dlan.\n_START_SECTION_\nSolo kariera\n_START_PARAGRAPH_\nLeta 1982, malo preden so Clannad postali slavni s\xc2\xa0\xc2\xbbTheme From Harry's Game\xc2\xab, je Nicky Ryan, producent in mened\xc5\xbeer, zapustil skupino in Enya se mu je pridru\xc5\xbeila ter s tem pri\xc4\x8dela svojo solo kariero. Nato je ustanovila svoj lastni glasbeni snemalni studio, ki ga je poimenovala\xc2\xa0\xc2\xbbAigle\xc2\xab\xc2\xa0(fr. orel)._NEWLINE_Enya je posnela dve solo instrumentalni skladbi,\xc2\xa0\xc2\xbbAn Ghaoth \xc3\x93n Ghrian\xc2\xab\xc2\xa0(\xc2\xbbSon\xc4\x8dni veter\xc2\xab) in\xc2\xa0\xc2\xbbMiss Clare Remembers\xc2\xab\xc2\xa0(\xc2\xbbSpomini gospodi\xc4\x8dne Claire\xc2\xab), ki sta bili leta 1983 izdani na albumu Touch Travel. Leta 1984 se je prvi\xc4\x8d uradno predstavila kot Enya, ko je za film The Frog Prince napisala glasbo, ki je bila izdana tudi na filmski plo\xc5\xa1\xc4\x8di z enakim naslovom. Njen naslednji zgodnji nastop zasledimo v letu 1987, na prvencu Sin\xc3\xa9ad O'Connor, The Lion and the Cobra, vendar tu ne poje ampak le govori. Naslov tega albuma je delni angle\xc5\xa1ki prevod psalma 91:11-13, ki ga Enya bere v gel\xc5\xa1\xc4\x8dini._NEWLINE_V letu 1986 je Enya posnela glasbo za BBC-jev dokumentarec\xc2\xa0\xc2\xbbThe Celts\xc2\xab\xc2\xa0(\xc2\xbbKelti\xc2\xab). To glasbo najdemo na njenem prvem solo albumu s preprostim naslovom Enya (1987), ki pa je vzbudil le malo zanimanja in postal popularen \xc5\xa1ele z izidom njenega drugega albuma Watermark (1988), ko je dosegla prvi velik uspeh s skladbo s tega albuma\xc2\xa0\xc2\xbbOrinoco Flow\xc2\xab._NEWLINE_Enya oziroma njena glasba je pravzaprav delo nje in njenih dolgoletnih sodelavcev. To sta Nicky Ryan, ki je njen prvi in sedanji producent in aran\xc5\xbeer ter njegova \xc5\xbeena Roma Ryan, tekstopiska. Enya je v mnogih intervjujih povedala, da\xc2\xa0\xc2\xbbEnye\xc2\xab\xc2\xa0brez kogarkoli izmed njih treh ne bi bilo._NEWLINE_Njena glasba oziroma skladbe so bile uporabljene tudi v mnogih filmih, telenovelah in ra\xc4\x8dunalni\xc5\xa1kih igrah, toda ve\xc4\x8dinoma so jih uporabili nelegalno, brez njenega dovoljenja. Najbr\xc5\xbe sta najbolj poznani skladbi\xc2\xa0\xc2\xbbAniron\xc2\xab\xc2\xa0in\xc2\xa0\xc2\xbbMay It Be\xc2\xab, ki ju lahko sli\xc5\xa1imo v filmu Gospodar prstanov: Bratov\xc5\xa1\xc4\x8dina prstana. Za skladbo\xc2\xa0\xc2\xbbMay It Be\xc2\xab\xc2\xa0je bila tudi nominirana za oskarja."